90. schôdza NR SR - 10.deň - B. popoludní
Dátum: 2023-05-17
Poslanec: Kuffa, Filip (-)
Druh vystúpenia: Vystúpenie v rozprave

24. Takže mám dva pozmeňujúce návrhy. Najprv odôvodním ten kratší. Prečítam ho, potom ten dlhší. Čiže prvý pozmeňujúci návrh som si dovolil otvoriť § 30, ktorý hovorí o zonácii chránených území. Navrhujeme v ňom nastaviť postavenie vlastníka tak, ako je to aj v iných krajinách, kde chránené územia a zóny chránených území sa vyhlasujú po prerokovaní a so súhlasom vlastníka, resp. vlastníkov, aj keď sa bavíme možno o nejakých spoločenských útvaroch. Takže prečítam ho. Nebudem dlho zdržiavať. Pozmeňujúci a doplňujúci návrh poslanca Národnej rady Slovenskej republiky republiky Filipa Kuffu. Návrh poslancov Národnej rady Slovenskej republiky Tomáša Tarabu, Štefana Kuffu a Filipa Kuffu na vydanie zákona, ktorým sa mení a dopĺňa zákon č. 543/ 2002 Z. z. o ochrane prírody a krajiny v znení neskorších predpisov sa mení a dopĺňa takto: 1. V čl. 1 sa za bod 2 vkladá bod 7, ktorý znie: 7. "V § 30 ods. 1 sa na konci pripájajú tieto vety: "Zóny chránených území možno vyhlásiť až po prerokovaní s dotknutými vlastníkmi pozemkov a po písomnom súhlase so zaradením pozemkov do zón chránených území od známych vlastníkov dotknutých pozemkov, v prípade ak sa jedná o spoločnú nehnuteľnosť, o udelení písomného súhlasu so zaradením územia do zón chránených území, rozhoduje zhromaždenie nadpolovičnou väčšinou hlasov počítanou podľa veľkosti spoluvlastníckych podielov všetkých spoluvlastníkov takejto spoločnej nehnuteľnosti. V prípade ak je pozemok v spoluvlastníctve viacerých vlastníkov alebo spoluvlastníkov, súhlas musí byť udelený nadpolovičnou väčšinou hlasov počítanou podľa veľkosti spoluvlastníckych podielov všetkých spoluvlastníkov. Ak nie je udelený písomný súhlas podľa tohto odseku, pozemky nemožno zaradiť ani vyhlásiť do zón chránených území. Ďakujem. Tento prvý pozmeňujúci návrh som skončil. Si pripravím druhý. Dovolím si prečítať jeho odôvodnenie. Podľa platného znenia zákona v rámci prechodu správy by do správy organizácií v zriaďovateľskej pôsobnosti ministerstva životného prostredia, teda správ národných parkov, mala do troch mesiacov od zonácie prejsť aj správa pozemkov slúžiacich poľnohospodárskej výrobe a súvisiaci hnuteľný a nehnuteľný majetok. Tento pozmeňujúci návrh pramení v podstate z nie tak dávnych mediálnych udalostí ohľadom koní muránskeho norika na Muránskej Planine, kedy sa dva rezorty doťahovali o to, že kto si tie kone zoberie a kto si zoberie pozemky. Došlo v podstate k tomu, že pri zonácii vyzónovali aj poľnohospodárske pozemky, ktoré slúžili na chov týchto koní a takisto ministerstvo životného prostredia povedalo, že si berie stajne a všetky tie budovy, ktoré tam na Muránskej planine na veľkej lúke sú. Dospeli v podstate do takého štádiá, že ministerstvo povedalo, že síce si berie tento nehnuteľný majetok, ale kone nie. Aj keď zákon hovorí o tom, že mali by si pribrať aj ten súvisiaci hnuteľný aj nehnuteľný majetok. Ďalší ten nonsens bol ten, že veľká lúka slúži na chov, či už odstavených žriebät, alebo valachov a žrebcov a okrem toho ešte stredisko v Dobšinej, kde je to tzv. základné stádo. Tá vôľa bola tam, že štátny podnik by to teda pustil ako celok, čo teda dáva svoju logiku. Ministerstvo životného prostredia však nechcelo, pretože tie náklady boli 1 milión 100-tisíc a to, keď zistili správy národných parkov, tak sa voči tomu bránili, pretože správy národných parkov založené na nič nerobení v podstate nevedia nejakým spôsobom vyprodukovať hodnotu, ktorou by vedeli kompenzovať tieto náklady. Kdežto štátny podnik, v tomto prípade sú to Lesy Slovenskej republiky, tieto náklady na kone si kompenzoval ťažbou dreva. Áno, tú, ktorú tak nenávidíme, ale to je skratka fakt toho. Ďalšia časť toho pozmeňováka hovorí o tom, že keď sa vyzónujú národné parky, on hovorí o tom, že tie pozemky prechádzajú v celosti. Vieme o tom, že tie hranice chránených území v podstate nekopírujú hranice pozemkov alebo teda parciel podľa katastra a tu dochádza k takej zaujímavej veci, že keď to z časti zasiahne nejaký pozemok alebo parcelu, tak tá správa národného parku si to berie v celosti a teraz z praxe vieme, čo som sa rozprával, že nedochádza tam k tým dohodám. Teraz, že na tom území chránenom by mal byť jeden správca a to druhé územie z logiky veci aj zo zákona by malo zostať tomu druhému. Teda štátnemu podniku. Preto tá druhá časť hovorí o tom, že keď sa tieto veci, nazveme to zjednodušene, zakreslia, tak jednoducho buď do 3 mesiacov, alebo do jedného roka musí dôjsť k tomu, že sa tam určitá správa, tú musí kataster zapísať a či už sa to jedná teda v otázke lesu, Štátneho podniku lesov SR alebo v otázke poľnohospodárskych pozemkov Slovenského pozemkového fondu, tak aby to teda neviselo len tak vo vzduchoprázdne hej, že je tam niečo naformulované. Tak jednoducho ten kataster to má povinnosť zapísať. Čiže kvôli tomu ja si dovolím teraz začať čítať tento pozmeňujúci a doplňujúci návrh poslanca Národnej rady Slovenskej republiky republiky Filipa Kuffu. Návrh poslancov Národnej rady Slovenskej republiky Tomáša Tarabu, Štefana Kuffu a Filipa Kuffu na vydanie zákona, ktorým sa mení a dopĺňa zákon č. 543/ 2002 Z. z. o ochrane prírody a krajiny v znení neskorších predpisov sa mení a dopĺňa takto: 1. V čl. I úvodná veta znie: „Zákon č. 543/2002 Z. z. o ochrane prírody a krajiny v znení zákona č. 525/2003 Z. z., zákona č. 205/2004 Z. z., zákona č. 364/2004 Z. z., zákona č. 587/2004 Z. z., zákona č. 15/2005 Z. z., zákona č. 479/2005 Z. z., zákona č. 24/2006 Z. z., zákona č. 359/2007 Z. z., zákona č. 454/2007 Z. z., zákona č. 515/2008 Z. z., zákona č. 117/2010 Z. z., zákona č. 145/2010 Z. z., zákona č. 408/ 2011 Z. z., zákona č. 180/ 2013 Z. z., zákona č. 207/ 2013 Z. z., zákona č. 311/2013 Z. z., zákona č. 506/2013 Z. z., zákona č. 35/2014 Z. z., zákona č. 198/2014 Z. z., zákona č. 314/2014 Z. z., zákona č. 324/2014 Z. z., zákona č. 91/2016 Z. z., zákona č. 125/2016 Z. z., zákona č. 240/2017 Z. z., zákona č. 177/2018 Z. z., zákona č. 284/2018 Z. z., zákona č. 310/2018 Z. z., zákona č. 150/ 2019 Z. z., zákona č. 221/2019 Z. z., zákona č. 356/2019 Z. z., zákona č. 460/2019 Z. z., zákona č. 74/2020 Z. z., zákona č. 6/2022 Z. z. a zákona č. 377/2022 Z. z. sa mení a dopĺňa takto:". (Prerušenie vystúpenia predsedajúcim.) Pčolinský, Peter, podpredseda NR SR Stopnite sa, pán poslanec, máte tam chybu. Prečítajte len tú opravu chyby. Kuffa, Filip, poslanec NR SR Zatiaľ dočítam tento, mám ho rozčítaný. Potom, lebo tá chyba je v tom druhom. Pčolinský, Peter, podpredseda NR SR Dobre, okej. Kuffa, Filip, poslanec NR SR Tá chyba je v tom druhom. Pčolinský, Peter, podpredseda NR SR Jaj, dobre. Kuffa, Filip, poslanec NR SR 2. V čl. I 1. bode sa nad slovom „nehnuteľnosť" odkaz " 64ab) " nahrádza " 93c) ". V súvislosti s tým sa v čl. I vypúšťa bod 2. 3. V čl. I v 1. bode sa na konci vkladajú vety, ktoré znejú: „V prípade ak je pozemok v spoluvlastníctve viacerých vlastníkov alebo spoluvlastníkov, súhlas musí byť udelený nadpolovičnou väčšinou hlasov počítanou podľa veľkosti spoluvlastníckych podielov všetkých spoluvlastníkov. Ak nie je udelený písomný súhlas podľa tohto odseku, pozemky nemožno zaradiť ani vyhlásiť za územia európskeho významu." 4. V čl. I sa za bod 2 vkladajú body 3 až 6, ktoré znejú: „3. V § 65b ods. 5 sa slová „ktorého správu nadobudla podľa § 104i" nahrádzajú slovami „ktorých správa jej patrí v rozsahu podľa § 104i a 104j". 4. V § 104i ods. 6 sa za slová „odsekov 2 až 5" vkladajú slová „a okrem poľnohospodárskych pozemkov a iných nehnuteľností 128a) slúžiacich poľnohospodárskej výrobe, ktoré spravuje alebo na ktorých hospodári štátny podnik v zakladateľskej pôsobnosti ministerstva pôdohospodárstva 128b) ". Poznámky pod čiarou k odkazom 128a a 128b znejú: „ 128a) § 1 ods.1 písm. a) až c) zákona č. 229/1991 Zb. v znení neskorších predpisov. § 3 ods. 1 písm. e) tretí bod zákona č. 326/ 2005 Z. z. v znení neskorších predpisov. 128b) § 17 ods. 1 písm. a) šiesty bod a písm. b) zákona č. 229/1991 Zb. v znení neskorších predpisov." 5. V § 104i ods. 7 sa na konci pripájajú tieto slová: „okrem majetku, ktorý bezprostredne slúži, alebo ktorý je potrebný pre štátny podnik v zakladateľskej pôsobnosti ministerstva pôdohospodárstva 128b) na zabezpečenie správy alebo hospodárenia na poľnohospodárskych pozemkoch a iných nehnuteľnostiach 128a) slúžiacich poľnohospodárskej výrobe". 6. Za § 104i sa vkladá § 104j, ktorý vrátane nadpisu znie: "§ 104j Prechodné ustanovenia k úprave účinnej od 1. júla 2023 Ak k vymedzeniu spôsobu rozdelenia pozemku vo výlučnom vlastníctve štátu, ktorý sa sčasti nachádza v národnom parku a ktorý prechádza na správu národného parku podľa § 104i ods. 4 až 6, a) nedôjde podľa § 104i ods. 9, správa národného parku je povinná do jedného roka odo dňa prechodu správy zabezpečiť rozdelenie pozemku, odovzdať správu časti pozemku nachádzajúcej sa mimo národného parku správcovi lesného majetku vo vlastníctve štátu alebo Slovenskému pozemkovému fondu a podať návrh na zápis rozdelenia pozemku a zmenu správcu do katastra nehnuteľností, inak celý pozemok prechádza do správy správcu lesného majetku vo vlastníctve štátu alebo Slovenského pozemkového fondu; zápis rozdelenia pozemku a zmeny správcu do katastra nehnuteľností sa vykoná aj bez protokolu o odovzdaní a prevzatí, b) dôjde podľa § 104i ods. 9, ale k rozdeleniu pozemku nedôjde z dôvodu na strane správy národného parku, pozemok prechádza do troch mesiacov od uplynutia dátumu, v ktorom malo dôjsť k rozdeleniu pozemku, do správy správcu lesného majetku vo vlastníctve štátu alebo Slovenského pozemkového fondu, ktorý je povinný podať návrh na zápis správcu do katastra nehnuteľností; zápis zmeny správcu do katastra nehnuteľností sa vykoná aj bez protokolu o odovzdaní a prevzatí, c) dôjde podľa § 104i ods. 9 bez určenia dátumu, v ktorom má dôjsť k rozdeleniu pozemku, pozemok do jedného roka odo dňa prechodu správy prechádza do správy správcu lesného majetku vo vlastníctve štátu alebo Slovenského pozemkového fondu, ktorý je povinný podať návrh na zápis správcu do katastra nehnuteľností; zápis zmeny správcu do katastra nehnuteľností sa vykoná aj bez protokolu o odovzdaní a prevzatí."." Body 3 až 6 nadobúdajú účinnosť 1. júla 2023, čo sa premietne aj do ustanovenia o nadobudnutí účinnosti zákona. 5. V čl. II sa slová „dňom zverejnenia v zbierke zákonov" nahrádzajú slovami „1. júla 2023". Tento pozmeňujúci návrh som skončil. Teraz ešte opravím tú číslovku v tom prvom kratšom návrhu. Takže dovolím si ho prečítať ešte, ešte raz s opravou. Pozmeňujúci a doplňujúci návrh poslanca Národnej rady Slovenskej republiky Filipa Kuffu. Návrh poslancov Národnej rady Slovenskej republiky Tomáša Tarabu, Štefana Kuffu a Filipa Kuffu na vydanie zákona, ktorým sa mení a dopĺňa zákon č. 543/ 2002 Z. z. o ochrane prírody a krajiny v znení neskorších predpisov sa mení a dopĺňa takto: 1. V čl. 1 sa za bod 2 vkladá bod 3, ktorý znie: 3. „V § 30 ods. 1 sa na konci pripájajú tieto vety: „Zóny chránených území možno vyhlásiť až po prerokovaní s dotknutými vlastníkmi pozemkov a po písomnom súhlase so zaradením pozemkov do zón chránených území od známych vlastníkov dotknutých pozemkov, v prípade ak sa jedná o spoločnú nehnuteľnosť, o udelení písomného súhlasu so zaradením územia do zón chránených území, rozhoduje zhromaždenie nadpolovičnou väčšinou hlasov počítanou podľa veľkosti spoluvlastníckych podielov všetkých spoluvlastníkov takejto spoločnej nehnuteľnosti. V prípade ak je pozemok v spoluvlastníctve viacerých vlastníkov alebo spoluvlastníkov, súhlas musí byť udelený nadpolovičnou väčšinou hlasov počítanou podľa veľkosti spoluvlastníckych podielov všetkých spoluvlastníkov. Ak nie je udelený písomný súhlas podľa tohto odseku, pozemky nemožno zaradiť ani vyhlásiť do zón chránených území." Ďakujem, skončil som.